Καθορίζει με λεπτομέρεια τις διαδικασίες και τα έντυπα που πρέπει να χρησιμοποιούν οι εθνικές αρχές κατά την ηλεκτρονική διαβίβαση πληροφοριών μεταξύ τους όπως αυτό απαιτείται από την οδηγία 2009/65/ΕΚ για κανόνες που αφορούν τους οργανισμούς συλλογικών επενδύσεων σε κινητές αξίες (ΟΣΕΚΑ). Οι συγκεκριμένες διαδικασίες και τα εν λόγω έντυπα είναι απαραίτητα για τη διασφάλιση της ομαλής λειτουργίας των διεργασιών και της επικοινωνίας όταν ένας ΟΣΕΚΑ* επιθυμεί να διαθέσει τα προϊόντα του σε αγορά άλλης χώρας της ΕΕ. Ο κανονισμός αναπτύσσει ενιαίους όρους εφαρμογής της βασικής νομοθεσίας των ΟΣΕΚΑ (Οδηγία 2009/65/ΕΚ). Η οδηγία αυτή δίνει τη δυνατότητα στην Ευρωπαϊκή Επιτροπή να εκδίδει εκτελεστικές πράξεις για τον λεπτομερέστερο καθορισμό των διαδικαστικών ζητημάτων της αρχικής νομοθεσίας. Όταν ένας ΟΣΕΚΑ επιθυμεί να δραστηριοποιηθεί σε μια άλλη χώρα της ΕΕ, σε πρώτη φάση, πρέπει να υποβάλλει μια τυποποιημένη επιστολή κοινοποίησης της πρόθεσής του στις εθνικές αρχές της χώρας στην οποία εδρεύει. Εκεί περιλαμβάνονται και οι βασικές λεπτομέρειες της εταιρείας διαχείρισης έτσι όπως ορίζονται στο παράρτημα του παρόντος κανονισμού. Οι εθνικές αρχές: πρέπει να επιβεβαιώνουν ότι οι πληροφορίες που υποβάλλονται πληρούν τις απαραίτητες νομικές προϋποθέσεις· να καθιερώσουν μια συγκεκριμένη ηλεκτρονική διεύθυνση για κάθε είδους επικοινωνία· να διαβιβάζουν όλα τα σχετικά έγγραφα σε τυποποιημένη μορφή στις αρμόδιες αρχές μιας άλλης χώρας της ΕΕ· μπορεί να συμφωνήσουν να χρησιμοποιούν μια πιο εξελιγμένη μορφή ηλεκτρονικής επικοινωνίας από το ηλεκτρονικό ταχυδρομείο· να επιβεβαιώνουν, το αργότερο εντός 5 εργάσιμων ημερών, ότι έλαβαν τα έγγραφα που απεστάλησαν σε αυτές. Ο παρών κανονισμός θεσπίζει διαδικασίες συνεργασίας σε περίπτωση που διενεργούνται εξακριβώσεις και έρευνες στην επικράτεια μιας άλλης χώρας της ΕΕ. Οι αρμόδιες αρχές πρέπει: να παράσχουν σαφείς εξηγήσεις και έγκαιρη ενημέρωση όταν ζητούν να τους δοθεί το δικαίωμα διεξαγωγής επιτόπιας έρευνας ή συνέντευξης σε μια άλλη χώρα εντός της ΕΕ· να παρέχουν οποιαδήποτε πληροφορία ζητείται από τους ομολόγους τους σε άλλη χώρα της ΕΕ· να είναι σε θέση να αποφασίζουν εάν οι ίδιες θα διεξάγουν την έρευνα ή αν θα επιτρέπεται η διεξαγωγή έρευνας από τις αρμόδιες αρχές άλλων χωρών της ΕΕ. Ο παρών κανονισμός θεσπίζει, επίσης, τα πρότυπα ανταλλαγής πληροφοριών μεταξύ των αρμόδιων αρχών εντός της ΕΕ τα οποία καλύπτουν όλα τα σοβαρά μέτρα που λαμβάνονται έναντι των ΟΣΕΚΑ, συμπεριλαμβανομένων οποιωνδήποτε μεταβολών στο καθεστώς των ΟΣΕΚΑ, όπως για παράδειγμα την ανάκληση της άδειας λειτουργίας του.